Jesus Maria Zamora

Jesús María Zamora Antsorena (Errenteria, Gipuzkoa, 1955eko urtarrilaren 1a -) futbolari gipuzkoarra izan da.

Errealean jokatu zuen 1974tik 1989 arte. 1980-1982 urteetako talde ospetsuaren partaide eta joko-zuzendaria izanda, bi Liga txapelketa eskuratu zituen. Izan ere, hark 1981eko apirilaren 26an sartu zuen Xixonen (Espainia) azken minutuan Realaren lehenengo Liga eskuratzeko balio izan zuen urrezko gola, Zamoraren gola izenaz ezagutzen dena.

Halaber, Superkopa eta Errege Kopa erdietsi zuen 1982an eta 1987an, hurrenez hurren.

455 partida jokatu zuen Lehen Mailan (63 gol) eta 30 norgehiagoka Espainiako futbol selekzio nazionalarekin (hiru gol). Txapelketa guztiak kontuan hartuta, Realarekin 79 gol sartu zituen eta Sanserekin, beste hamabi.

 Hastapenak 
Errenteriako Don Bosco talderan hasi zen jokatzen eta 1973an Realak fitxatu zuen 18 urte zituela. Sansen aritu zen bi urtez. Aurreneko denboraldiak 31 partida jokatu zituen eta 8 gol sartu eta hurrengoan 21 partida eta lau gol, izan ere 1975eko otsailaren 16an talde nagusiarekin debuta egin zuen Malagan eta denboraldia Realean amaitu baitzuen, bederatzi partida guztira.

Teknika itzela zuen jokalaria izanik,  hasieratik izan zen titularra Realean eta 1989an erretiroa hartu zuen artean, 588 partida jokatu zituen. Realaren historiako hirugarrena da, Bixio Gorriz eta Larrañagaren ondoren, gehien jokatu dituenarengandik hamaika partido eskasera. 1982-1983 denboraldian hainbat lesio izan zituen eta liga erdi galdu izan ez balu, partida gehien dituen jokalaria izango litzateke, zalantzarik gabe.

1976ko abenduaren 5ean Ikurrinaren eguna izan zen Atotxan. Euskal derbia zen eta ikurrina –artean legeztatu gabe zegoen– atera zuten Kortabarriak eta Iribarrek partidaren hasieran. Derbian txuri-urdinak nagusitu ziten 5-0 eta laugarren gola Zamorak sartu zuen.

 Realaren urrezko aroa 

 Errekorraren liga 
Reala goraka zihoan eta 1979-1980 denboraldian Liga irabaztear izan zen. 38 partida egin zituen galdu gabe (aurreko ligako azken sei partidak gehituta) eta Europa mailako errekorra izan zen 38 urtean zehar. Azkenaurreko partida, ordea, Sevillan galdu ondoren Real Madril puntu bakarraren aldeaz nagusitu zitzaion Ligan eta bigarren postuarekin konformatu behar izan zuen.

 Liga tituluak 
1980-1981. denboraldia espero baino okerrago hasi zuen Realak. Hamar partidaren faltan Bartzelonan 2-0 galduta Atlético Madril liderretik sei puntura zegoen (garaipenak bi puntu balio zituen artean). Gijónen ziren jokatzekoak eta berdinketa nahikoa zuten. Reala aurreratu zen markagailuan, Kortabarriak penaltiz sarturiko gol bati esker. Ondoren, Sporting 2-1 aurreratu zen eta azken unean, Zamorak gola sartu zuenean, Errealaren aurreneko Liga titulua eskuratu zuen. Josean Alkorta Herri Irratiko kazetariaren golaren oihuak Gipuzkoako sukalde askotako irratietan eztanda egin zuen eta gaur egun ere Realaren historiako grabazio ahaztezina da. Denboraldi hartan Zamorak partida guztiak jokatu zituen eta zortzi gol sartu zituen. Kopan eta UEFA Kopan ere gol bana sartu zituen, gainera.

300px|thumb|Jesus Mari Zamora, Atlético Madrilen aurkako partida batean.
Jarraian, bigarren Liga titulua iritsi zen. Bartzelonarekin lehia estua izan zuen azken hamar jardunaldietan eta azken aurreko partidararte ez zen lider kokatu. Azken partida euskal derbia izatea egokitu zen Atotxan eta Realak 2-1 irabaziz eskuratu zuen txapelketa. Denboraldia amaitzeko Espainiako Superkopa txapelketa sortu zuen Federazioak. Ligako txapeldunak (Reala) eta Kopako txapeldunak (Real Madril) elkarren aurka jokatu behar zuten "Supertxapelduna" zein zen erabakitzeko. Lehenengo partida Madrilen jokatu zen urriaren 13an eta madrildarrak 1-0 nagusitu ziren. Itzulerakoa abenduaren 28an Atotxan jokatu zen eta gipuzkoarrek 4-0 irabazi zuten.

1982-1983 denboraldian Zamorak hainbat lesio izan zituen eta hamalau partida baino ez zituen jokatu ligan. Europako Kopan kanporaketa fase guztiak jokatu zituen, baina Hamburger SV talde alemaniarraren aurkako finalaurrekoan ez zen aritu. Joaneko partida Atotxan jokatu zen eta 1-1 berdindu zuen. Itzulerakoan 1-1 zeudela alemaniarrek jokoz kanpo gola sartu zuten eta epaileak baliozkotzat eman zuen. Hanburgo izan zen finalean txapeldun Juventus FC-ri 1-0 irabazita.

 Errege Kopa finalak 
300px|thumb|1988ko Errege Kopako finaleko taldea. Zamora azpiko lerroan, bere bibote ezagunarekin.
1985ean Realak John Benjamin Toshack entrenatzaile galestarra fitxatu zuen. Haren teknika berritzaileek azkar ekarri zituzten emaitza bikainak eta 1987an Errege Kopako finalera iritsi ziren donostiarrak. Atlético Madril zuten aurkaria eta partida 2-2 berdindu ondoren Arkonadak geldituriko penaltiari esker Realak Kopa eskuratu zuen, 1909an Club Ciclistak lortutako hartatik ia 80 urtera.

1987-1988 denboraldia bikaina izan zen, Realak bigarren egin baitzuen ligan eta berriz ere Kopako finalera sailkatu baitzen. Denboraldi eskasa egin zuen Bartzelona zuen aurrean eta gipuzkoarrak ziren Kopa eskuratzeko faborito, baina finalean Bartzelona 1-0 nagusitu zitzaien. Zamorarentzako ere urte bikaina izan zen, ia partida guztiak jokatu baitzituen eta Ligan 10 gol sartu baitzituen, bere ibilbideko markarik onena.

1989an erretiroa hartu zuen Zamorak. 1989ko ekainaren 24an omenaldia jaso zuen urte berean erretiratu zen Luis Arkonada atezainarekin batera Ligako azken partidaren hastapenetan. Halabeharrez Sporting de Gijón zuen aurkari Realak eta txuri-urdinek irabazi zuten partida hura ere.

 Selekzioak 
Espainiako selekzioarekin 30 partida jokatu zituen 1978 eta 1982 artean eta hiru gol sartu zituen. 1982ko Munduko txapelketa jokatu zuen eta selekzioak emaitza txarrak izan bazituen ere, Zamorak hiru gol sartu zituen. Alemaniari sartu ziona txapelketa guztiko ederrenetakoa kontsideratu zen.

1979an Euskadiko selekzioaren aro modernoa abiatu zen. Aurreneko partida Irlandaren aurkakoa izan zen eta euskaldunek 4-1 irabazi zuten. Zamorak gola sartu zuen aurreneko partida hartan. Euskal selekzioarekin jokaturiko bigarren partida Tottenham Hotspurs talde ingelesaren aurkakoa izan zuen Zamorak, 1988an.

 Futbol teknikaria 
Erretiroa hartu ondoren futbol munduaren barnean jarraitu zuen. Añorga klubeko harrobiko tekniraia izan zen, ondoren Gipuzkoako Federaziokoa eta azkenik Realaren harrobiko teknikari bihurtu zen.

2002 eta 2004 artean Raynald Denoueix entrenatzaile frantsesaren bigarren entrenatzailea izan zen. Emaitza bikainak lortu zituzten, izan ere Realak bigarren egin baitzuen Ligan, azken partidaraino irabazteko aukerekin iritsi zelarik. 37. jardunaldian Vigon galdu zuen eta Real Madril izan zen txapelduna bi punturen aldeaz.

2005ean Miguel Fuentesek Realeko presidente izateko hautagaitzaren parte izan zen eta Realaren kontseiluan izan zen. 2007an Realak maila galdu zuenean, Zamorak dimisoa aurkeztu zuen.

 Erreferentziak 

 Kanpo estekak 
 Jokalariari buruzko informazioa Errealaren webgunean

Kategoria:Gipuzkoako gizon futbolariak
Kategoria:Errenteriarrak
Kategoria:Real Sociedadeko 1970 hamarkadako jokalariak
Kategoria:Real Sociedadeko 1980 hamarkadako jokalariak
Kategoria:La Ligako jokalariak
Kategoria:Espainiako gizonezkoen futbol selekzioko jokalariak
Kategoria:Sanseko futbolariak